पाएं अपने शहर की ताज़ा ख़बरें और फ्री ई-पेपरडाउनलोड करें
हिसार. शहर में चोर बेखौफ हैं। गुरुवार रात पीएलए और अर्बन एस्टेट के तीन घरों में बेधड़क घुसे। घरों में सो रहे परिवार के सदस्यों को कमरों में बंद किया और लाखों रुपये के जेवर और नकदी पार कर गए। दो घरों में खिड़की की ग्रिल उखाड़कर चोर अंदर घुसे।
एक मकान की चिटखनी खिड़की से हाथ अंदर डालकर खोली और वारदात को अंजाम दिया। तीनों ही मामलों में पुलिस के हाथ खाली हैं। चोरों ने मौके पर कोई सबूत नहीं छोड़ा। पीड़ितों ने मामले की शिकायत पुलिस को दे दी है। पुलिस अब चोरों के निकलने के बाद लकीर पीट रही है। पहले शहर में सूने और बंद मकानों में ही लोगों को चोरी का डर रहता था मगर अब बदमाश कमरों में सो रहे परिवार के सदस्यों को ही बंधक बनाकर चोरियां कर रहे हैं।
ग्रिल उखाड़कर उठाए जेवर
पुष्पा कॉम्पलेक्स के पास अर्बन एस्टेट में अधिवक्ता आलोक जैन के घर की खिड़की की ग्रिल उखाड़कर चोर अंदर घुसे। यहां दो अलग अलग कमरों में सो रहे परिवार के चार सदस्यों को कमरों में ही बंद कर दिया। दरवाजे की बाहर से कुंडी लगाकर चोरों ने दूसरे कमरे के सामान को इत्मीनान से खंगाला। चोर यहां से 13 तोला सोना, एक किलोग्राम चांदी और 50 हजार रुपये कैश चुरा ले गए। सुबह परिवार के लोग उठे तो खुद को कमरे में कैद पाकर हैरान रह गए। बाद में कमरे का पिछला दरवाजा खोलकर वे बाहर आए। मकान में चोरी की वारदात की सूचना पुलिस को दी। जांच में पता लगा कि चोर असली जेवर ले गए। आर्टिफिशियल ज्वेलरी वहीं छोड़ गए।
दंपती को कमरे में कैद कर तोड़ी ग्रिल
पीएलए के मकान नंबर 144 में चोरों ने कमरे में सो रहे कृषि विभाग के लेखा अधिकारी एमएल कक्कड़ और उनकी पत्नी आयकर विभाग की अधिकारी कैलाश कक्कड़ को कैद कर दिया। कमरे के तीन दरवाजे हैं। चोरों ने इसे तीनों ओर से बंद कर दिया। मकान के पीछे निर्माणाधीन भवन से दीवार फांद कर चोर अंदर आए। यहां से एक कमरे की ग्रिल तोड़कर चोर कीमती कपड़े, आर्टिफिशियल ज्वेलरी और कॉस्मेटिक सामान चुरा ले गए। इसकी कीमत हजारों रुपये बताई गई है।
परिवार सोया रहा चोर नकदी ले उड़े
पीएलए में 99 नंबर मकान में रहने वाला परिवार सोया हुआ था। यह घर एचएयू प्रो. डॉ. आरएस बांगा और पंजाब बिजली बोर्ड से सेवानिवृत्त एसई जीआर बांगा का है। चोरों ने खिड़की के बाहर लगा कूलर किनारे सरकाया। फिर खिड़की से हाथ अंदर डालकर दरवाजा खोलकर भीतर पहुंचे। अलग अलग तीन पर्सो में रखी नकदी निकाली। एक मोबाइल का सिम निकालकर टेबल पर छोड़ दिया और मोबाइल ले गए। सुबह होने पर परिवार के लोगों को वारदात का पता चला।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn